Sellise muudetud koonddokumendi avaldamine, mida on muudetud pärast väikese muudatuse heakskiitmist kooskõlas määruse (EL) nr 1151/2012 artikli 53 lõike 2 teise lõiguga

(2019/C 83/13)

Euroopa Komisjon on kõnealuse väikese muudatuse heaks kiitnud kooskõlas komisjoni delegeeritud määruse (EL) nr 664/2014 (1) artikli 6 lõike 2 kolmanda lõiguga.

Väikese muudatuse heakskiitmise taotlusega saab tutvuda Euroopa Komisjoni andmebaasis DOOR.

KOONDDOKUMENT

„ANGLESEY SEA SALT / HALEN MÔN“

ELi nr: PDO-GB-0105-01068-AM01 – 26.3.2018

KPN ( X ) KGT ( )

1. Nimetus(ed)

„Anglesey Sea Salt / Halen Môn“

2. Liikmesriik või kolmas riik

Ühendkuningriik

3. Põllumajandustoote või toidu kirjeldus

3.1. Toote liik

Klass 1.8. aluslepingu I lisas loetletud muud tooted (vürtsid jne)

3.2. Punktis 1 esitatud nimetusele vastava toote kirjeldus

Nimetus „Anglesey Sea Salt / Halen Môn“ on antud Põhja-Walesis Angleseys asuva Menai väina veest toodetavatele soolahelvestele. Need on kristallilised pehmed valged helbed, mis sisaldavad üle 30 mikroelemendi ja on vabad lisanditest. Soolahelveste läbimõõt ei ületa sortimisel 2 cm. Toote „Anglesey Sea Salt / Halen Môn“ mineraalainete sisaldus annab sellele selgelt erineva välimuse, tekstuuri, maitse ja aistingu suus. Kontsentreeritud soolamaitse ja krõmpsuv tekstuur, mis tuleneb looduslikust kaltsiumist ja magneesiumist ning jääb alles pärast unikaalset loputamisprotsessi, mis annab tootele „Anglesey Sea Salt / Halen Môn“ iseloomuliku valge värvuse ja puhta maitse ilma mõruduseta, mida võib põhjustada liigne kaltsiumisisaldus.

„Anglesey Sea Salt / Halen Môn“ meresoola iseloomulikud omadused tulenevad toorainest – puhtast mereveest – ning soola kristalliseerumise ja loputamise meetodist. „Anglesey Sea Salt / Halen Môn“ on lisanditevaba meresool, mis koosneb järgmistest looduslikult esinevatest mikroelementidest ja mineraalainetest.

Koostis

Naatriumkloriid üle 90 % massist Vesi alla 4 % Plii alla 2 mg/kg Tina alla 200 mg/kg Arseen alla 0,5 mg/kg Elavhõbe alla 0,1 mg/kg Kaadmium alla 0,5 mg/kg Vask alla 2 mg/kg Tsink mikrokogus Magneesium vähemalt 0,2 % Jood kuni 1 mg/kg Kaltsium 0,08 % – 0,15 %

Toodetakse kolme erineva suurusklassi helbeid: jäme, peenike ja jahvatatud.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

—

3.4. Tootmise erietapid, mis peavad toimuma määratletud geograafilises piirkonnas

—

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

Kogu tootmine ja ettevalmistamine toimub määratletud piirkonnas, kontrollitud tingimuste kohaselt, et tagada järgmiste protsesside abil ühesugune lõpptoode:

— merevee pumpamine ja filtreerimine,

— soolalahuse küllastamine,

— kristallimine,

— soolakristallide kogumine,

— loputamine,

— pakendamine.

3.6. Sellise toote märgistamise erieeskirjad, millele registreeritud nimetus viitab

—

4. Geograafilise piirkonna täpne määratlus

Menai väin, Angelsey, Põhja-Wales. Menai väin on veeriba, mis eraldab Anglesey saart Walesi poolsaare mandriosast. Väin ulatub Fort Belanist mandri edelaosas (SH 115 440610) ja Abermenai neemest Anglesey poolel (Ühendkuningriigi kaardistamisameti OS leht 115 SH 443615) jooneni, mis kulgeb väina ulatuvast maabumissillast (580740) Anglesey poolel Bangori kai lõpuni maismaa poolsel küljel (582 736). Kõnealune piirkond kuulub organisatsiooni Caernarfon Harbour Trust jurisdiktsiooni alla.

5. Seos geograafilise piirkonnaga

5.1. Geograafilise piirkonna eripära

Piirkonna eripära tuleneb ilmastikutingimustest, loodete ulatusest ja rasketööstuse või laevanduse puudumisest.

Toote ainulaadsus tuleneb osaliselt väga tugevatest loodetest vahemikus üle 9,5 m, mis tähendab, et sissetulevad looded vahetavad väinas vee kaks korda päevas. Ebatavaliselt suur, kahekordse kõrgusega tõus, mis tekib siis, kui Golfi hoovuse veed kanduvad ümber saare, aitab tasakaalustada mikroelementide sisaldust ja tagab iga päev uue koguse merevett, millest toodetakse soola.

Golfi hoovus tuleb Atlandi ookeanist ja uhub Suurbritannia läänerannikut. Seal on soojem kui Iirimaa idarannikul, kus suvel on keskmine temperatuur veepinnal 15 kraadi ja -põhjas 12 kraadi. Merevee keskmine soolsus on kogu piirkonnas 34,25–35 promilli, kuid võib tõusta ka kuni 36 promillini. Kõik see mõjutab toote „Anglesey Sea Salt / Halen Môn“ maitsetugevust, nii et toidule on maitsestamiseks vaja vähem soola lisada.

Lisaks sellele eelfiltreerivad vett leetseljakud ja karploomade kolooniad, karbid aga eemaldavad kasvuperioodil mereveest kaltsiumit. Tooraine kvaliteedil on otsene mõju meresoola kvaliteedile. Samavõrra ainulaadne on kõnealuse toote loputamisprotsess.

5.2. Toote eripära

Toote „Anglesey Sea Salt / Halen Môn“ mineraalisisaldus annab sellele selgelt erineva välimuse, tekstuuri, maitse ja aistingu suus. Selle soola helbed on suured, krõbedad, lamedad ja mitte teralised. Maitse on kontsentreeritult soolane, tekstuur krõmpsuv. Loputamisega antakse tootele valge värvus ja puhas maitse ilma mõruduseta, mida võib põhjustada liigne kaltsiumisisaldus.

„Anglesey Sea Salt / Halen Môn“ soola iseloomulikud omadused tulenevad toorainest, puhtast mereveest, ning soola kristallimis- ja loputusmeetodist. See on lisanditevaba meresool, mis koosneb looduses esinevatest mikroelementidest ja mineraalidest.

„Anglesey Sea Salt / Halen Môn“ meresool on laialt tuntud ja kõrgelt hinnatud nii Ühendkuningriigis kui ka kogu maailma toiduainetööstuses. Kvaliteedil põhineva tootena kasutavad seda paljud tuntud peakokad ja gastronoomid ning see tuuakse tihtipeale välja ka menüüs toidu koostisosade hulgas. Paljud tuntud restoraniomanikud ning põllumajandus- ja toiduainetesektori ettevõtted on väitnud, et eelistavad seda soola.

Siin on mõned kiitvad arvamused „Anglesey Sea Salt / Halen Môn“ maitse ja piirkonna kohta.

„„Anglesey Sea Salt / Halen Môn“ on ületamatu: sellel on puhas maitse, meeldiv krõmpsuv tekstuur ja suus tundub see täiuslik.“

Chris Chown,

Plas Bodegroesi omanik ja peakokk, Pwllheli, Wales.

„Kasutan „Anglesey Sea Salt / Halen Môn“ meresoola, sest see sobib minu toidufilosoofiaga. Kui koostisosad on head, nõuab neist suurepärase toidu tegemine vähe tööd. „Anglesey Sea Salt / Halen Môn“ annab väärtust juurde igale toidule, millele seda lisan.“

Jane Milton,

toiduainetööstuse ekspert, blogija ja peakokk.

„„Anglesey Sea Salt / Halen Môn“ soola toodetakse väga hoolikalt, kasutades uuenduslikku süsteemi, mis säilitab kõik Menai väina ringleva värske merevee mikroelemendid ja mineraalid. „Anglesey Sea Salt / Halen Môni“ keeruline mineraalne struktuur muudab kõik suulae maitsetundlikud piirkonnad äärmiselt tundlikuks ja erguks, seetõttu tundub toit ülimalt nauditav.“

Colin Pressdee,

toidukirjanik

„„Anglesey Sea Salt / Halen Môni“ hõrgud helbed jätavad huultele püsiva järelmaitse, mis tundub nagu Anglesey selge merevesi, millest need on saadud, ning lisavad ahvatleva sügavuse igale roale, millesse neid on lisatud … see on elu muutev kraam.“

Simon Majumdar,

kirjanik, toidukirjanik ja raadiohääl

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste vahel või (kaitstud geograafilise tähisega) toote erilise kvaliteedi, maine või muude omaduste vahel

Esimesed ajaloolised andmed soola tootmisest Anglesey saarel pärinevad Rooma impeeriumi ajast, haripunkti jõudis soolatootmine 18. sajandi alguses. Soolatööstuse varemeid võib näha saare põhjaosas, Holyheadis Soolasaarel (Salt Island, kõmri keeles Ynys Halen), mis on põhisaarega ühendatud maantee kaudu. Soolasaar on nime saanud soolatööstuse järgi, milles töödeldi merevett meresoola saamiseks. Tehas suleti 18. sajandil, kuna „soolalahuse maitse tugevdamiseks“ kasutati kivisoola ning seda peeti võltsimiseks.

Menai väina toob vee puhas Golfi hoovus; väina kallastel ei ole suuri linnu ega rasketööstusettevõtteid. Lisaks sellele on sealsed looded äärmiselt suure tõusu-mõõna vahemikuga, mistõttu vahetub vesi väinas sissetulvavate voogude toimel kaks korda päevas. See tasakaalustab vee mikroelementide sisalduse, värskendab vett iga päev ja annab meresoolale „Anglesey Sea Salt / Halen Môn“ tema iseloomuliku maitse ja välimuse.

Soola nõuetele vastava maitsetaseme ja väljanägemise saavutamiseks läheb vaja oskusteavet ning käsitöönduslikke oskusi ja kogemusi.

Viide tootespetsifikaadi avaldamisele

(viitemääruse artikli 6 lõike 1 teine lõik)

https://assets.publishing.service.gov.uk/government/uploads/system/uploads/attachment_data/file/730659/anglesey-sea-salt-spec-amended.pdf

(1) ELT L 179, 19.6.2014, lk 17.